Antonio Fernández Pérez

Antonio Fernández Pérez, nado en Río de Xaneiro o 22 de xuño de 1909 e finado en Verín o 18 de febreiro de 1999,La Voz de Galicia, 19-2-1999, p. 37. foi un escritor galego.Airas, Xerardo das: "Morre Antonio Fernández Pérez", A Nosa Terra, 871, 25-2-1999, p. 31

 Traxectoria 
Aos cinco meses de idade trasladouse coa familia a Rabal (Oímbra), onde pasou a súa nenez e adolescencia. Estudou o bacharelato nas academias Vidal-Bustamante e Taboada Chivite de Verín e despois fixo Maxisterio en Ourense e Santiago de Compostela. Exerceu como mestre na parroquia de Tamaguelos (Verín) e na Academia Martín Mouriño de Ourense.

Foi militante do Partido Galeguista e mantivo fortes lazos de amizade con algunhas das súas principais figuras, como Otero Pedrayo e Vicente Risco. Co golpe de Estado do 18 de xullo de 1936 viuse obrigado a fuxir a Portugal e de alí marchou á Arxentina para evitar a represión do novo réxime. Estableceuse na provincia de Mendoza onde se dedicou á actividade comercial e literaria.

Colaborou na prensa de emigración, ás veces cos pseudónimos Fernamper ou F. de Rabal. Gran parte da súa carreira literaria, coa que gañou numerosos premios naquel país, está en castelán. En 1946 foi premiada a súa obra Hojas al viento no concurso convocado pola Municipalidad de Mendoza. En 1947 obtivo o premio do Ateneo de Mendoza por Hojas líricas e o premio da Asociación Interamericana de escritores pola novela Don Rosendo de Amarán. Con todo, non deixou de escribir en galego, e foi unha obra nesta lingua, Terra coutada, a que maior prestixio lle concedeu.

Volveu a Galicia a finais dos anos oitenta e instalouse en Verín, onde morreu. Foi soterrado no cemiterio de Rabal.

 Obras 
 En castelán 
 El cura de mi aldea, 1952, Buenos Aires.
 Fuente sonora, 1973.
 Episodios del exilio. Novela en 26 relatos, 1984.

 En galego 
 Terra coutada, 1990, Galaxia (escrita arredor de 1950).
 Crónica de onte e de hoxe, 1994, Galaxia.
 Don Gabino, 1996, Galaxia.

 Recoñecementos 
En maio de 1992 recibiu unha homenaxe en Verín, onde unha rúa leva o seu nome. O concello de Verín convoca un certame de relato curto co seu nome.

 Notas 

 Véxase tamén 
 Bibliografía 



 Ligazóns externas 
 Biografía

Categoría:Profesores de Galicia
Categoría:Escritores de Galicia en lingua galega
Categoría:Escritores de Galicia en lingua castelá
Categoría:Galegos do Brasil
Categoría:Exilio galego
Categoría:Galegos da Arxentina
Categoría:Nados no Río de Xaneiro
Categoría:Nados na diáspora galega
Categoría:Nados en 1909
Categoría:Finados en 1999
Categoría:Personalidades de Galicia sen imaxes